12.1 สรุปฐานะการเงินและผลการดำเนินงานในระยะ 3 ปีที่ผ่านมา

  -- ----------------------------------- ----------- ----------- -----------
                                         2547        2546        2545

     ข้อมูลทางการเงิน (พันบาท)                                       

     สินทรัพย์รวม                           6,895,071   3,987,636   3,301,027

     หนี้สินรวม                             4,631,352   2,381,861   1,550,295

     ทุนจดทะเบียนเรียกชำระแล้ว               600,800     450,800     450,800

     ส่วนของผู้ถือหุ้น                         2,263,719   1,605,775   1,750,732

     รายได้จากการประกอบกิจการโรงแรม        508,125     346,449     370,277

     รายได้จากการขายอสังหาริมทรัพย์           353,699     -           -

     รายได้รวม                            893,905     388,707     416,272

     กำไร (ขาดทุน) สุทธิ                    130,148     (26,471)    320,899

     อัตราการเติบโต (%)                                            

     สินทรัพย์รวม                           72.91       20.80       223.91

     รายได้จากการประกอบกิจการโรงแรม        46.67       -6.43       4.70

     รายได้จากการขายอสังหาริมทรัพย์           100.00      -           -

     ส่วนของผู้ถือหุ้น                         40.97       -8.28       n.a.

     อัตราส่วนทางการเงิน (%)                                        

     อัตรากำไรขั้นต้น                        62.14       68.01       73.56

     อัตรากำไรสุทธิ                         14.56       -6.81       77.09

     อัตราผลตอบแทนผู้ถือหุ้น                   6.73        -1.58       18.33

     อัตราผลตอบแทนจากสินทรัพย์               2.39        -0.73       9.72

     ข้อมูลต่อหุ้น (บาท)                                              

     มูลค่าตามบัญชีต่อหุ้น¹                     3.77        3.56        3.88

     กำไรสุทธิต่อหุ้น¹                        0.22        -0.06       0.71

     เงินปันผลต่อหุ้น                         -           -           -
  -- ----------------------------------- ----------- ----------- -----------

หมายเหตุ: ¹ จำนวนหุ้นที่ใช้คำนวณจากจำนวนหุ้นสามัญที่เรียกชำระแล้ว ณ สิ้นปี

12.2 คำอธิบายและการวิเคราะห์ฐานะการเงินและผลการดำเนินงาน

  1.2.2.1 สรุปผลการดำเนินงานที่ผ่านมา

ผลการดำเนินงานของบริษัทฯ ในปีที่ผ่านมา มีการเติบโตอย่างแข็งแกร่ง
ทั้งภาคธุรกิจโรงแรมและธุรกิจอสังหาริมทรัพย์
สืบเนื่องจากภาวะเศรษฐกิจในประเทศยังคงเติบโตอย่างต่อเนื่อง อัตราดอกเบี้ยที่ยังอยู่ในระดับต่ำ
และมาตรการส่งเสริมการท่องเที่ยวจากภาครัฐบาล ปัจจัยต่างๆ
เหล่านี้ผลักดันให้เกิดการขยายตัวอย่างมากในภาคธุรกิจอสังหาริมทรัพย์และภาคธุรกิจโรงแรม
ดังที่สะท้อนให้เห็นจากผลประกอบการของบริษัทในปี 2547 โดยรายได้รวมของบริษัทฯ
เพิ่มขึ้นร้อยละ 130 จาก 388.71 ล้านบาทในปี 2546 เพิ่มขึ้นเป็น 893.91 ล้านบาทในปี 2547
และมีกำไรสุทธิเพิ่มขึ้นร้อยละ 592 จากผลขาดทุน 26.47 ล้านบาท เป็นผลกำไรสุทธิ 130.15
ล้านบาท

จากภาวะเศรษฐกิจที่เติบโตอย่างต่อเนื่องประกอบกับภาวะแวดล้อมทางธุรกิจที่เอื้ออำนวยต่อการลงทุน
บริษัทฯ ได้ขยายการลงทุนเพิ่มเติมในธุรกิจโรงแรม 2 โครงการคือ โครงการโรงแรมเดอะ
รีเจ้นท์ แบงคอก และโครงการโรงแรมโฟร์ พ้อยท์ส บาย เชอราตัน ป่าตอง ภูเก็ต
ในธุรกิจพัฒนาอสังหาริมทรัพย์ 2 โครงการ คือ โครงการเดอะ รีเจ้นท์ เรสซิเด้นซ์
และโครงการเดอะ เทรนดี้ คอนโดมิเนียม ซึ่งบริษัทฯ
ได้จัดให้มีแหล่งเงินทุนที่เหมาะสมไว้รองรับและคงสภาพคล่องในการดำเนินงานทุกโครงการจนแล้วเสร็จ

1) รายได้จากธุรกิจโรงแรมและอสังหาริมทรัพย์

  ปี 2547 บริษัทฯ มีรายได้รวม 893.9 ล้านบาท ประกอบด้วยรายได้จากธุรกิจโรงแรม 508.1
  ล้านบาท คิดเป็นสัดส่วนร้อยละ 56.8 ของรายได้รวม รายได้จากการขายอสังหาริมทรัพย์
  353.7 ล้านบาท คิดเป็น สัดส่วนร้อยละ 39.6 ของรายได้รวม และรายได้อื่นๆ 32.1 ล้านบาท
  คิดเป็นสัดส่วนร้อยละ 3.6 ของรายได้รวม

  รายได้จากธุรกิจโรงแรมเพิ่มขึ้นร้อยละ 46.7 จาก 346.4 ล้านบาทในปี 2546 เพิ่มขึ้นเป็น
  508.1 ล้านบาทในปี 2547
  โดยมีปัจจัยสนับสนุนหลักมาจากการทยอยเปิดให้บริการห้องพักที่ได้รับการปรับปรุงตกแต่งเพื่อยกระดับเป็นโรงแรมระดับ
  5 ดาว ส่งผลให้อัตราการเข้าพักและอัตราค่าห้องพักสูงขึ้น จากอัตราการเข้าพักเฉลี่ยร้อยละ
  76.2 ในปี 2546 เพิ่มขึ้นเป็นร้อยละ 81.1 ในปี 2547 และอัตราค่าห้องพักสูงขึ้น
  จากอัตราค่าห้องพักเฉลี่ย 3,163.5 บาท ในปี 2546 เพิ่มขึ้นเป็น 3,892.4 บาทในปี 2547

  ปี 2547 บริษัทฯ เริ่มสามารถรับรู้รายได้จากการขายอสังหาริมทรัพย์โครงการหัวหิน แกรนด์
  ลากูน รีสอร์ท เป็นครั้งแรก จำนวน 353.7 ล้านบาท ทั้งนี้บริษัทฯได้เริ่มเปิดโครงการหัวหิน
  แกรนด์ ลากูน รีสอร์ท ตั้งแต่เดือน ตุลาคม 2546
  ยอดขายของโครงการได้รับการตอบรับจากลูกค้าเป็นอย่างดี ณ วันที่ 31 ธันวาคม 2547
  ยอดขายในส่วนของคอนโดมิเนียมคิดเป็นร้อยละ 81.0 ของมูลค่าขายรวมของ คอนโดมิเนียม
  และส่วนของวิลล่ามียอดขายร้อยละ 94.0 ของมูลค่าขายรวมของ วิลล่า

2)  ต้นทุนขายและค่าใช้จ่ายในการขายและบริหาร

  บริษัทฯ มีต้นทุนในการประกอบธุรกิจโรงแรมในปี 2547 จำนวน 147.4 ล้านบาท หรือเพิ่มขึ้น
  27.9% จากปี 2546 ที่มีต้นทุนเท่ากับ 115.3 ล้านบาท
  ทั้งนี้เป็นการเพิ่มขึ้นตามการขยายตัวของรายได้ธุรกิจโรงแรม
  และเนื่องจากรายได้จากธุรกิจโรงแรมเพิ่มขึ้นมากกว่าอัตราการเพิ่มขึ้นของต้นทุน
  จึงทำให้อัตรากำไรขั้นต้นของธุรกิจโรงแรมเพิ่มขึ้นจากร้อยละ 66.7 ในปี 2546 เป็นร้อยละ
  71.0 ในปี 2547

  สำหรับต้นทุนในการขายบ้านพร้อมที่ดินและหน่วยในอาคารชุดของโครงการหัวหิน แกรนด์ ลากูน
  รีสอร์ท
  จะสอดคล้องกับการรับรู้รายได้ของอสังหาริมทรัพย์ซึ่งบริษัทฯใช้นโยบายบัญชีตามเกณฑ์อัตราร้อยละของงานพัฒนาที่ทำเสร็จ
  โดยมีต้นทุนดังกล่าวในปี 2547 เท่ากับ 184.9 ล้านบาท
  คิดเป็นอัตรากำไรขั้นต้นของธุรกิจอสังหาริมทรัพย์เท่ากับร้อยละ 47.7
  ของรายได้จากธุรกิจประเภทนี้

  บริษัทฯมีค่าใช้จ่ายในการขายและบริหารในปี 2547 เท่ากับ 245.9 ล้านบาท เพิ่มขึ้นร้อยละ
  50.4 จากปี 2546 ที่มีค่าใช้จ่ายในการขายและบริหารอยู่ที่ 163.5 ล้านบาท
  สอดคล้องกับการขยายตัวอย่างต่อเนื่องของธุรกิจทั้ง 2 ประเภท
  อย่างไรก็ตามสัดส่วนค่าใช้จ่ายดังกล่าวต่อรายได้รวมลดลงจากร้อยละ 42.1 ในปี 2546
  เหลือเพียง ร้อยละ 27.5 ในปี 2547

3)  กำไรจากการดำเนินงาน

  บริษัทฯ มีกำไรขั้นต้นในปี 2547 เพิ่มขึ้นในอัตราร้อยละ 122.6
  เมื่อเปรียบเทียบกับช่วงเดียวกันของปีที่ผ่านมา จากกำไรขั้นต้น 245.1 ล้านบาท ในปี 2546
  เพิ่มเป็น 545.5 ล้านบาท โดยในส่วนของธุรกิจโรงแรมมีอัตรากำไรขั้นต้นดีขึ้น จากร้อยละ
  66.7 เพิ่มขึ้นเป็นร้อยละ 71.0 ในส่วนของธุรกิจอสังหาริมทรัพย์มีอัตรากำไรขั้นต้นเท่ากับร้อยละ
  47.7

  กำไรสุทธิของบริษัทฯ ในปี 2547 เท่ากับ 130.1 ล้านบาท คิดเป็นกำไรต่อหุ้นเท่ากับ 0.22
  บาทหรือเพิ่มขึ้นร้อยละ 591.7 เมื่อเทียบกับปี 2546 ซึ่งขาดทุนเท่ากับ 26.5 ล้านบาท

4)  อัตราผลตอบแทนต่อผู้ถือหุ้น

  อัตราผลตอบแทนต่อผู้ถือหุ้นเฉลี่ยเท่ากับ 6.7% เพิ่มขึ้นจากปี 2546 ซึ่งอยู่ที่ระดับติดลบ 1.6%
  โดยมีสาเหตุหลักจากการที่บริษัทฯมีกำไรสุทธิในปี 2547 จำนวน 130.1 ล้านบาท
  อย่างไรก็ตามบริษัทฯ ยังไม่สามารถจ่ายปันผลได้เนื่องจากในปี 2547 ยังมีผลขาดทุนสะสม
  โดยคาดว่าผลขาดทุนสะสมจะถูกล้างให้หมดไปภายในปี 2548

2.  ฐานะการเงิน

1)  สินทรัพย์

  สินทรัพย์รวมของบริษัทฯและบริษัทย่อย ณ 31 ธันวาคม 2547 มีจำนวน 6,895.1 ล้านบาท
  เพิ่มขึ้น 2,907.4 ล้านบาท หรือเพิ่มขึ้นร้อยละ 72.9 เมื่อเทียบกับสินทรัพย์รวมในปี 2546
  ที่ระดับ 3,987.6 ล้านบาท ซึ่งการเพิ่มขึ้นของสินทรัพย์รวมดังกล่าว เป็นผลจากบริษัทฯ
  ได้ขยายการลงทุนเพิ่มเติมในธุรกิจโรงแรม 2 โครงการคือ โครงการโรงแรมเดอะ รีเจ้นท์
  แบงคอก และโครงการโรงแรมโฟร์ พ้อยท์ส บาย เชอราตัน ป่าตอง ภูเก็ต
  ในธุรกิจพัฒนาอสังหาริมทรัพย์ 2 โครงการ คือ โครงการเดอะ รีเจ้นท์ เรสซิเด้นซ์
  และโครงการเดอะ เทรนดี้ คอนโดมิเนียม ส่งผลให้สินทรัพย์รวมมีการเติบโตอย่างมีนัยสำคัญ
  โดยสินทรัพย์ส่วนใหญ่ประกอบด้วย

-   มูลค่างานที่เสร็จแต่ยังไม่ได้รับชำระ : บริษัทฯ มีมูลค่างานที่เสร็จแต่ยังไม่ได้รับชำระ ณ สิ้นปี
    2547 เป็นจำนวน 180.6 ล้านบาท ของโครงการหัวหิน แกรนด์ ลากูน รีสอร์ท
    ซึ่งรายการดังกล่าวเกิดจากการที่บริษัทฯ
    ใช้เกณฑ์การรับรู้รายได้ตามอัตราร้อยละของงานพัฒนาที่ทำเสร็จ
    จึงทำให้บริษัทฯมีส่วนที่สามารถรับรู้เป็นรายได้เกินกว่าค่างวดที่ถึงกำหนดชำระตามสัญญา

-   ต้นทุนการพัฒนาอสังหาริมทรัพย์ : ณ สิ้นปี 2547 บริษัทฯ
    มีต้นทุนการพัฒนาอสังหาริมทรัพย์เท่ากับ 1,767.1 ล้านบาท คิดเป็น 25.6% ของสินทรัพย์รวม
    เพิ่มขึ้นจำนวน 1,759.3 ล้านบาท เมื่อเทียบกับปี 2546 โดยสามารถจำแนกรายการดังนี้

  หน่วย : ล้านบาท

  ----------------------------- ----------- ---------- ----------- --------
  ประเภท                        ปี 2547                 ปี 2546      

                                จำนวน       ร้อยละ      จำนวน       ร้อยละ

  ที่ดิน                           1,136.0     58.2       -           -

  อาคาร                         550.5       28.2       -           -

  ต้นทุนงานก่อสร้างระหว่างพัฒนา       236.0       12.1       5.6         71.8

  ดอกเบี้ยที่ถือเป็นต้นทุน              29.5        1.5        2.2         28.2

  รวมราคาทุน                     1,952.0     100.00     7.8         100.00

  หัก: ส่วนที่โอนไปเป็นต้นทุนขายสะสม   184.9                  -           

  รวม                           1,767.1                7.8         
  ----------------------------- ----------- ---------- ----------- --------

-   ที่ดินระหว่างพัฒนา ประกอบด้วยที่ดินโครงการเดอะ เทรนดี้ คอนโดมิเนียม และโครงการ
    เดอะ รีเจนท์ เรสซิเดนซ์

-   ต้นทุนงานก่อสร้างระหว่างพัฒนาเกิดจากการลงทุนในโครงการหัวหิน แกรนด์ ลากูน รีสอร์ท

-   ที่ดิน อาคารและอุปกรณ์ : ณ สิ้นปี 2547 บริษัทฯ มีที่ดิน อาคารและอุปกรณ์สุทธิ จำนวน
    4,457.0 ล้านบาท เพิ่มขึ้น 624.9 ล้านบาทหรือเติบโตร้อยละ 16.3 จากช่วงเดียวกันของปี
    2546 ซึ่งอยู่ที่ 3,832.2 ล้านบาท สินทรัพย์ส่วนใหญ่ที่เพิ่มขึ้นมาจากการซื้อที่ดิน
    เพื่อใช้พัฒนาโรงแรมเดอะ รีเจนท์ แบงคอก และงานระหว่างก่อสร้างโครงการต่างๆ

-   เงินมัดจำค่าสิทธิการเช่า : บริษัทฯ
    มีการชำระเงินมัดจำค่าสิทธิการเช่าให้แก่ผู้พัฒนาโครงการจังซีลอน จังหวัดภูเก็ต
    สำหรับดำเนินโครงการโรงแรมโฟร์ พ้อยท์ส บาย เชอราตัน ป่าตอง ภูเก็ต จำนวน 92.0
    ล้านบาท ในปี 2547 ซึ่งคิดเป็นร้อยละ 1.3 ของสินทรัพย์รวม

2)  แหล่งที่มาของเงินทุน

  ณ วันที่ 31 ธันวาคม 2547 บริษัทฯ
  และบริษัทย่อยมีแหล่งที่มาของเงินทุนที่สำคัญจากเงินมัดจำรับจากธุรกิจพัฒนาอสังหาริมทรัพย์
  เงินจากการเสนอขายหุ้นเพิ่มทุนแก่ประชาชนในต้นปี 2547 และเงินกู้ยืมจากสถาบันการเงิน

หนี้สิน

  ณ สิ้นปี 2547 หนี้สินรวมของบริษัทฯ เพิ่มขึ้นจากจำนวน 2,381.9 ล้านบาท ในปี 2546 เป็น
  4,631.4 ล้านบาท เพิ่มขึ้น 2,249.5 ล้านบาทหรือคิดเป็นเพิ่มขึ้นร้อยละ 94.4
  แหล่งที่มาของเงินทุนหลักมาจาก
  เงินกู้ยืมระยะยาวจากธนาคารซึ่งเป็นเงินกู้เพื่อนำมาใช้รองรับการขยายตัวของธุรกิจและการพัฒนาโครงการต่างๆ
  มีจำนวน 3,915.4 ล้านบาท คิดเป็นร้อยละ 84.5 ของหนี้สินรวม เพิ่มขึ้น 1,921.7 ล้านบาท
  จากปี 2546

ส่วนของผู้ถือหุ้น

  ส่วนของผู้ถือหุ้น ณ วันที่ 31 ธันวาคม 2547 เท่ากับ 2,263.7 ล้านบาท เพิ่มขึ้น 657.9
  ล้านบาท หรือเพิ่มขึ้น 41.0% จากปี 2546
  โดยมีรายการที่เปลี่ยนแปลงอย่างมีนัยสำคัญจากปีก่อนหน้า ได้แก่
  ทุนที่ออกและเรียกชำระแล้วเพิ่มขึ้นจาก 450.8 ล้านบาท เป็น 600.8 ล้านบาท
  เป็นผลจากการที่ต้นปี 2547
  บริษัทฯได้มีการเสนอขายหุ้นสามัญเพิ่มทุนแก่ประชาชนทั่วไปเป็นครั้งแรกจำนวน 150 ล้านหุ้น
  ในราคาหุ้นละ 4.85 บาท มูลค่าที่ตราไว้หุ้นละ 1 บาท นอกจากนี้ขาดทุนสะสมของบริษัทฯ ณ
  สิ้นปี 2547 บริษัทฯ ลดลงเหลือเพียงขาดทุน 339.9 ล้านบาท ลดลงจากปี 2546
  ที่ขาดทุนจำนวน 1,012.8 ล้านบาท ปัจจัยสนับสนุนมาจากผลการดำเนินงานของบริษัทฯในปี
  2547 ที่ดีขึ้น ซึ่งมีกำไรสุทธิจำนวน 130.1 ล้านบาท
  ตลอดจนการนำส่วนเกินมูลค่าหุ้นสามัญหลังหักค่าใช้จ่ายในการเสนอขายหุ้นเพิ่มทุนจำนวน 542.7
  ล้านบาท มาหักจากขาดทุนสะสมของปี 2546 เป็นผลให้สิ้นปี 2547 บริษัทฯ
  มียอดขาดทุนสะสมเหลือเพียง 339.9 ล้านบาท

3)  สภาพคล่อง

  ปี 2547 เป็นปีที่บริษัทฯ มีการขยายการลงทุนใหม่หลายโครงการ โดยกระแสเงินสดส่วนใหญ่
  นำไปใช้สำหรับต้นทุนการพัฒนาอสังหาริมทรัพย์จำนวน 1,759.3 ล้านบาท ซึ่งประกอบด้วยค่าที่ดิน
  อาคารและค่าก่อสร้างโครงการ
  และนำไปใช้กับมูลค่างานที่เสร็จแต่ยังไม่ได้รับชำระจากการขายบ้านพร้อมที่ดินและหน่วยในอาคารชุดของโครงการจำนวน
  180.6 ล้านบาท

  โดยบริษัทฯ
  ได้จัดให้มีแหล่งเงินทุนที่เหมาะสมไว้รองรับและคงสภาพคล่องในการดำเนินงานทุกโครงการจนแล้วเสร็จ
  ซึ่งประกอบด้วยเงินกู้ยืมระยะยาวจากธนาคาร 2,032.79 ล้านบาท
  และเงินรับชำระค่าหุ้นเพิ่มทุนจำนวน 692.7 ล้านบาท โดยโครงการต่างๆ
  เหล่านี้จะสามารถสร้างรายได้เพิ่มขึ้นให้กับบริษัทฯ
  ซึ่งจะสร้างสภาพคล่องที่พอเพียงในการชำระคืนเงินกู้ตามสัญญา

อัตราส่วนสภาพคล่อง

  อัตราส่วนสภาพคล่องของบริษัทฯ ณ สิ้นปี 2547 มีค่าเท่ากับ 1.63 เท่า โดยเพิ่มขึ้นจากปี 2546
  ซึ่งอยู่ที่ 0.31 เท่า สาเหตุที่อัตราส่วนสภาพคล่องมีการพัฒนาดีขึ้น เนื่องจากสิ้นปี 2547
  บริษัทฯมีสินทรัพย์หมุนเวียนเพิ่มขึ้นจำนวนมากส่วนใหญ่จากรายการต้นทุนการพัฒนาอสังหาริมทรัพย์และมูลค่างานที่เสร็จแต่ยังไม่ได้รับชำระซึ่งเมื่อรวมกันแล้วเพิ่มขึ้นในอัตราที่มากกว่าการเพิ่มขึ้นของหนี้สินหมุนเวียนที่ส่วนใหญ่มาจากเงินกู้ยืมระยะยาวจากธนาคารที่ถึงกำหนดชำระในหนึ่งปี
  ส่งผลให้อัตราส่วนสภาพคล่องมีค่าสูงขึ้น